ডেঙ্গি আক্রান্ত হয়ে এবং জ্বরে রাজ্যে মৃত্যু মিছিল অব্যাহত! শহর এবং গ্রামে জ্বরে আক্রান্তের সংখ্যাও 
ক্রমশ বাড়ছে।
বেলঘরিয়ার একটি বেসরকারি হাসপাতালে শনিবার সকালে মৃত্যু হয় ৩৫ বছর বয়সি ফুটবলার ভাস্কর ঘোষের। তাঁর বাড়ি উত্তর ২৪ পরগনার খড়দহের রবীন্দ্রপল্লিতে। পরিবার সূত্রের খবর, কয়েকদিন ধরে ভাস্কর জ্বরে ভুগছিলেন। প্রথমে স্থানীয় হাসপাতালে তাঁকে নিয়ে যাওয়া হয়।
জানা যায়, ভাস্করের রক্তে অনুচক্রিকার (প্লেটলেট) পরিমাণ বেশ কম। অবস্থার অবনতি হওয়ায় ভাস্করকে নিয়ে বেলঘরিয়ার একটি নার্সিংহোমে নিয়ে যাওয়া হয়েছিল। এদিন সকালে তাঁর মৃত্যু হয়। তাঁর স্ত্রীও জ্বরে আক্রান্ত। ভাস্করের সাড়ে তিন বছরের এক মেয়ে রয়েছে। ডেথ সার্টিফিকেটে মৃত্যুর কারণ হিসাবে ডেঙ্গির উল্লেখ রয়েছে।
ভাল ফুটবলার হিসাবে সুনাম ছিল ভাস্করের। কলকাতা লিগে এরিয়ানের অধিনায়ক ছিলেন। মহমেডান এসি, কালীঘাট এবং জর্জ টেলিগ্রাফের হয়েও খেলেছেন।
ডেঙ্গি আক্রান্ত হয়ে মৃত্যু হয়েছে উত্তর ২৪ পরগনার হাবরার বাসিন্দা প্রসেনজিৎ সরকারের। এদিন এক বেসরকারি হাসপাতালে তাঁর মৃত্যু হয়। প্রসেনজিতের ডেথ সার্টিফিকেটে মৃত্যুর কারণ হিসাবে ডেঙ্গির উল্লেখ রয়েছে। তিনি গত ১০-১১ দিন ধরে জ্বরে ভুগছিলেন। বারাসতের একটি বেসরকারি হাসপাতালে তাঁকে ভর্তি করানো হয়। তাঁর রক্তের নমুনায় ডেঙ্গি পাওয়া যায়। গত ১৩ নভেম্বর তাঁকে ভর্তি করানো হয় ইএম বাইপাসের ধারে একটি বেসরকারি হাসপাতালে।
ডেঙ্গির পাশাপাশি, জ্বরে প্রকোপও বাড়ছে। উত্তর ২৪ পরগনার দেগঙ্গার বাসিন্দা মুমতাজ বিবির (৫৪) মৃত্যু হয়েছে শুক্রবার রাতে। তিনি স্কুল অফ ট্রপিক্যাল মেডিসিনে ভর্তি ছিলেন। ডেথ সার্টিফিকেটেও মৃত্যুর কারণ হিসাবে জ্বরের উল্লেখ রয়েছে। অজানা জ্বরে মৃত্যু হয়েছে অশোকনগরের দিঘিরহাটের বাসিন্দা অভিজিৎ ঘোষের (৩২)। এদিন বিকেলে আর জি কর হাসপাতালে তাঁর মৃত্যু হয়।
জ্বরে আক্রান্ত হয়ে এদিন মৃত্যু হয়েছে হুগলির উত্তরপাড়ার বাসিন্দা মীরা সোনকারের (৪৭)। জ্বর নিয়ে এস কে এম হাসপাতালে ভর্তি হয়েছিলেন পূর্ব মেদিনীপুরের তমলুকের দেবকান্ত মিত্র। শুক্রবার তাঁর মৃত্যু হয়। পশ্চিম মেদিনীপুরের গড়বেতায় জ্বরে আক্রান্ত একই স্কুলের ১৬ জন আবাসিক পড়ুয়া।